Ingeniørstuderende Daniel Lam er rigtig glad for sin bil – en BMW 316D fra 2009. Han bor i det vestlige Aalborg, hvor det lige nu er gratis at parkere. Nu bliver det foreslået at en parkeringslicens her og i resten af Aalborg skal koste 20.000 kroner årligt for dem der bor i området. -	20.000 kroner om året er jo helt vanvittigt. Så bliver det meget svært for mig, der er på SU at have bil, siger Daniel Lam. Per Clausen (EL) og Daniel Borup (V) er henholdsvis formand og næstformand i Klima og Miljø-udvalget i Aalborg Kommune. De er enige i at Aalborg Kommune skal reducere sin udledning af CO2 med 70 procent inden 2030, men de er ikke enige om, hvordan man når målet. -	Det, vi har set de sidste 20 år, er, at antallet af biler og biltrafikken er eksploderet også her i Aalborg, selvom vi har haft en politik om, at det skulle den ikke. Hvis vi ikke gør noget, så fortsætter den udvikling de næste ti år, siger Per Clausen. Daniel Borup påpeger, at det rammer social skævt, når man gør det dyrere at parkere sin bil. Det vil ramme hårdere for dem med få penge. -	17 af de godt og vel 30 forslag, som der ligger nu på transportområdet, de vil have en negativ social konsekvens. Det er de svageste i samfundet man rammer her. Bil-bøvl skal flytte bilister over i offentlig transport På transportområdet er der lagt op til, at det skal være dyrere og mere besværligt at være bilist i Aalborg for at flere vælger at droppe bilen for i stedet at cykle eller bruge kollektiv transport. På forhandlingsbordet ligger der forslag om at halvere antallet af kantstenparkeringspladser og lade parkering stige med 144 procent , så det kommer til at koste 40 kroner at parkere i timen. Cityforeningen frygter for konsekvenserne. -	Det vil komme til at betyde noget for butikkerne. Der er ingen tvivl om at, hvis man skal til at betale 30-40 kroner for at parkere i midtbyen, så kan jeg godt have min frygt for, om vi kan tiltrække den samme mængde kunder, som vi gør i dag. -	Der er allerede kunder, der i dag siger at det er meget besværligt, at komme ind og handle hos os, siger formand for Aalborg City, Jes Asmussen. Forvaltningen foreslår at fartgrænsen i Aalborg fremover skal være 30 kilometer i timen, og man overvejer også at lave zoner hvor benzin- og dieselbiler ikke må køre. Det er forslag, der først kræver lovændringer. -	Skal det være så træls at køre ind i Aalborg som bilist, at man lader være? -	Det skal være så dejligt og nemt at komme herind ved hjælp af busser, kollektiv trafik og cykler. Det skal være så nemt at parkere i udkanten af Aalborg, at man vil opfatte det at komme ind til en by med ikke ret mange biler, som en herlig befrielse, siger Per Clausen. Daniel Borup er kritisk overfor at sætte priserne for parkering markant op og fjerne parkeringspladser, men han præsenterer heller ikke konkrete alternative løsningsforslag. -	Kan du nå i mål med at reducere CO2-udledningen med 70 procent, hvis ikke du tager de her drastiske midler i brug? -	Jeg tror helt sikkert, at det er en udfordring, vi står overfor, men de her drastiske ting kan vi heller ikke gennemføre på nuværende tidspunkt. Man er nødt til at tænke nyt og innovativt både lokalt og nationalt, for at vi kan nå i mål med de her CO2-udledninger, siger Daniel Borup. Endelig vedtagelse i efteråret Til efteråret skal byrådet i Aalborg Kommune vedtage den endelige klimahandlingsplan. I det vestlige Aalborg overvejer Daniel Lam sine muligheder, hvis det kommer til at koste ham 20.000 kroner om året at parkere. -	Så må jeg finde et alternativ. Det må enten være at sælge bilen eller parkere lidt længere væk, og så se, om jeg kan købe et el-løbehjul, som jeg kan køre fra bilen til lejligheden, siger Daniel Lam. Klimahandlingsplanen indeholder også forslag, der skal reducere CO2-udledningen blandt andet i landbruget, offentligt byggeri og ved at udbrede fjernvarme og vindmøller.

Opsummering:
Byrådet i Aalborg Kommune diskuterer i dag en ny klimahandlingsplan, der skal reducere kommunes udledning af CO2 med 70 procent. Nogen af forslagene vil få vidtgående konsekvenser for især bilister, hvis de bliver vedtaget.